Vihreiden kansanedustaja Saara Hyrkkö rinnastaisi kuukautissuojat verotuksessa terveystuotteisiin.

Vihreiden kansanedustaja Saara Hyrkkö vetoaa hallitukseen, jotta se luopuisi "tamponiverosta” ja rinnastaisi kuukautissuojat verotuksessa muihin alemman verokannan terveystuotteisiin.

– Kuukautissuojien verokantaa laskemalla tai arvonlisävero kokonaan poistamalla edistetään tasa-arvoa, helpotetaan suojien hankintaa ja varmistetaan yhdenvertainen pääsy hygieniatuotteiden piiriin, Hyrkkö sanoo IS:lle.

Hän viittaa myös tilastokeskuksen kotitalouksien kulutusta mittaavaan tilastoon, jonka mukaan yksittäinen kotitalous käytti terveyssiteisiin ja tamponeihin 12 euroa kuussa vuonna 2016.

– Kuukautissuojien hankinta aiheuttaa sukupuolittuneen, taloudellisen rasitteen erityisesti naisille.

Hän teki eilen torstaina asiasta hallitukselle myös kirjallisen kysymyksen.

Hyrkkö muistuttaa, että myös Euroopan parlamentti hyväksyi tammikuussa päätöslauselman sukupuolten tasa-arvosta ja EU:n veropolitiikasta.

Parlamentti kehottaakin jäsenmaita poistamaan "tamponiveron", eli kuukautissuojille kuuluvan käyttötarkoitustaan korkeamman verokannan, ja soveltamaan hygieniatuotteisiin perustuotteiden verovapautusta tai nollaverokantoja.

Suomessa on käytössä kolme arvonlisäverokantaa: 24, 14 ja 10 prosenttia. Kuukautissuojien alv on 24 prosenttia, kun taas esimerkiksi terveyden kannalta välttämättömien lääkkeiden alv on vain 10 prosenttia.

Hyrkkö muistuttaa, että alv-kannan alentamisen vaikutukset valtion taloudelle eivät olisi kovin merkittävät.

Hyrkkö muistuttaakin, että kuukautissuojat, kuten terveyssiteet, tamponit, pikkuhousunsuojat ja kuukautiskupit ovat samalla tavalla välttämättömiä hygienia- ja terveystarvikkeita.

– Käyttötarkoituksensa perusteella kuukautissuojia voidaan pitää farmakologisina tuotteina lääkkeiden tapaan, hän sanoo.

Pink tax -ilmiöllä Hyrkkö viittaa siihen, miten naisille suunnatut tuotteet ovat monessa tapauksessa kalliimpia miehien vastaaviin tuotteisiin verrattuna.

Myös vasemmiston Hanna Sarkkinen on vuonna 2017 tehnyt lakialoitteen arvonlisäverolain muuttamista kuukautissuojien siirtämiseksi alennettuun arvonlisäverokantaan. Aloite ei kuitenkaan saanut tarpeeksi kannatusta.

Hyrkkö muistuttaa, että monessa maassa kuukautissuojien verotuksessa on jo otettu askelia eteenpäin.

Kuukautissuojien arvonlisäveroa on alennettu tai siitä on luovuttu jo ainakin Irlannissa, Kanadassa, Intiassa, Isossa-Britanniassa ja joissain Yhdysvaltojen osavaltioista.

Aihe on keskustaluttanut ympäri maailmaa jo usean vuoden ajan. Siihen on ottanut kantaa myös muun muassa Yhdysvaltain entinen presidentti Barack Obama.

Suomen hidastelu asiassa voi Hyrkön mukaan liittyy siihen, että naisten kuukautiset eivät ole meillä vielä nousseet missään vaiheessa varsinaiseksi poliittiseksi kysymykseksi.

– Kuukautisiin liittyy paljon vaiettua tuskaa ja häpeääkin, eikä asiasta ole käyty hirveästi keskustelua.

– Toivoisin, että tämä asia nyt etenisi ja arvonlisäkannan alentamista lähdettäisiin selvittämään. Mutta jos sivutuotteena tästä voisi seurata se, että sellaista mutkatonta keskustelua kuukautisista voisi ylipäätään syntyä myös Suomeen.